Kella poole kahe ajal saabus Vao külla põhikolonn tsiklimehi, keda politsei- ja piirivalve pressiesindaja Uku Tampere sõnul oli 360. Põhikolonnis oli ka 20 autot. Hiljem lisandus Tampere sõnul veel 20 kuni 30 tsiklimeest, nii et kokku osales ühissõidus politsei andmetel umbes 400 inimest.

Külalisi tervitama tulnud inimesi oli sadakond, kellest suurem osa olid Vao küla ja selle lähiümbruse elanikud. Inimesed nautisid suveilma ning ootasid peamiselt võimsa tsiklikolonni saabumist külla. Põhiküsimuseks oli, kui palju neid tegelikult kohale tuleb ja mida tsiklimehed siin tegema hakkavad. Üheks uudistajaks oli näiteks Väike-Maarjast kohale tulnud endine kooliõpetaja Aino, kes ootas paljude teiste seas tund aega tsiklimeeste saabumist. "Kuskil pole öeldud, mis kell nad siia jõuavad, aga tulin kohale ja ootan."

Koos tsiklimeeste kolonniga saabus Vao külla ka Rahva Ühtsuse Erakonna (RÜE) liikmed ning nende seas ka RÜE esimees Kristiina Ojuland. RÜE kogus kohapeal allkirju massilise immigratsiooni vastu Eestisse ning ühes internetis antud allkirjadega on neid koos juba umbes 20 000. "Kindlasti jätkame allkirjade kogumist," kinnitas Ojuland. Kohapeal allkirju andnud inimeste peamiseks põhjenduseks oli see, et lihtsalt ei taheta pagulasi rohkem juurde Vao külla ja ka Eestisse. "Nende pagulaste vastu, kes siin on, ei ole mul isiklikult midagi, aga kui neid hakkab hordidena sisse tulema, siis see ei ole päris õige," ütles tsikliga Tallinnast kohale tulnud Maimor.

Vaata lähemalt videost!

Konkreetselt Vao külas ollakse näiteks rahulolematud, miks riik investeerib niivõrd palju raha pagulaskeskuse arendamiseks. "Siin pandi nende majja maaküte, aga kõrvalmajas on talvel 9 kraadi sooja. Samuti põlevad pagulaskeskuse õuelambid ööpäevaringselt, aga meie maja (kõrvalmaja - toim.) kõrval on katkine tänavavalgustuslamp, kuhu lind oli pesa teinud," sõnas kohalik meesterahvas ja viis sõnade kinnituseks reporteri otse sündmuskohale. Kohale tulnud tsiklimeestega rääkides selgus, et aktsiooni laiem mõte on tuua välja Eesti ühiskonnas suuremad probleemid, millele valitsus peaks rohkem tähelepanu pöörama. "Valitsus on võtnud sellise suuna, et võtame pagulased sisse, maksame kõik kinni. Mul ei ole samas pagulaste vastu midagi, aga enne võiks oma inimestega asjad korda saada ja siis võiks edasi vaadata," ütles Soomest kohale tulnud tsiklimees Max.